गेल को फिर मौका नहीं, बाराथ, रामपॉल की वापसी  
भारत के साथ खेले जाने वाले अंतिम वनडे के लिए बाराथ और रामपॉल की वापसी हुई है, जबकि क्रिस गेल को एक बार फिर टीम में जगह नहीं मिली है।
भारत के साथ गुरुवार को खेले जाने वाले पांचवें और अंतिम वनडे मैच के लिए वेस्टइंडीज टीम की घोषणा कर दी गई है। 13 सदस्यीय टीम में सलामी बल्लेबाज एड्रियन बाराथ और तेज गेंदबाज रवि रामपॉल की वापसी हुई है, जबकि क्रिस गेल को एक बार फिर टीम में जगह नहीं मिली है।  'त्रिनिदाद एक्सप्रेस' के अनुसार, पांच वनडे मैचों की शृंखला में वेस्टइंडीज 1-3 से पीछे हैं। बाराथ की टीम में लगभग चार महीने बाद वापसी हुई है। इससे पहले, बाराथ मांसपेशियों में खिंचाव की समस्या से जूझ रहे थे, जबकि रामपॉल को चौथे मैच में अराम दिया गया था। रामपॉल को चौथे वनडे मुकाबले में आराम दिया गया था। बाराथ को डैन्जा हयात की जगह टीम में शामिल किया गया है, वहीं किर्क एडवडर्स की जगह रामपॉल लेंगे।  इससे पहले, भारत के साथ खेले गए एक मात्र ट्वेंटी-20 मैच और चार वनडे से भी गेल को टीम से बाहर रख गया था। उल्लेखनीय है कि गेल ने हाल में एक रेडियो चैनल पर बोर्ड के खिलाफ विवादास्पद बयान दिए थे। गेल का कहना था कि पाकिस्तान के साथ खेली गई शृंखला में चयनकर्ताओं ने उनकी अनदेखी की और इसके अलावा जब वह चोट से परेशान थे, तो बोर्ड ने उन्हें अकेला छोड़ दिया था।  इसके बाद गेल को बोर्ड और टीम प्रबंधन से मुलाकात करने के लिए बुलाया गया था, लेकिन अब तक दोनों के बीच बातचीत नहीं हो पाई है।  वेस्टइंडीज की 13 सदस्यीय टीम इस प्रकार है :-  डेरेन सैमी (कप्तान), काल्र्टन बग, देवेंद्र बिशु, डेरेन ब्रावो, एड्रियन बाराथ, रवि रामपॉल, एंथनी मार्टिन, केरन पोलार्ड, केमर रोच, आंदे रसेल, मार्लन सैमुएल्स, रामनरेश सरवन और लेंडल सिमंस।